SL Uradni list Evropske unije L 336/9

IZVEDBENA UREDBA KOMISIJE (EU) št. 1160/2012

z dne 7. decembra 2012

o spremembi Uredbe (EU) št. 206/2010 glede vzorca veterinarskega spričevala za domače govedo, namenjeno za tranzit iz regije Kaliningrad čez ozemlje Litve v druge regije Rusije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2004/68/ES z dne 26. aprila 2004 o določitvi predpisov v zvezi z zdravstvenim varstvom živali za uvoz v Skupnost in tranzit skozi Skupnost nekaterih živih parkljarjev, o spremembi direktiv 90/426/EGS in 92/65/EGS ter razveljavitvi Direktive 72/462/EGS (1) in zlasti prvega pododstavka člena 6(1), člena 7(e) in člena 13(1) Direktive,

ob upoštevanju naslednjega:

(1) Direktiva 2004/68/ES določa zahteve glede zdravstvenega varstva živali za tranzit živih kopitarjev skozi Unijo. Predpisuje, da se lahko določijo posebne določbe, vključno z vzorci veterinarskih spričeval, za tranzit živih kopitarjev iz odobrenih tretjih držav skozi Unijo, pod pogojem, da te živali ozemlje Unije prečkajo z odobritvijo in pod nadzorom carine in uradne veterinarske službe ter skozi odobrene mejne kontrolne točke, brez postankov v Uniji, razen tistih, potrebnih za dobro počutje živali.

(2) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (2) določa zahteve za izdajo veterinarskih spričeval za vnos nekaterih pošiljk živih živali, vključno s kopitarji. Priloga I k navedeni uredbi določa seznam tretjih držav, njihovih ozemelj ali delov, iz katerih je dovoljen vnos takih pošiljk v Unijo, ter vzorce veterinarskih spričeval, ki morajo biti priloženi navedenim pošiljkam.

(3) Zahteve za tranzit živega goveda za vzrejo in proizvodnjo iz regije Kaliningrad (Kaliningradskaya oblast) čez ozemlje Litve v druge regije Rusije glede certificiranja med drugim trenutno določajo, da živali pred premikom bivajo na ozemlju Kaliningrada od rojstva ali vsaj šest mesecev pred datumom odpreme čez Unijo in v zadnjih 30 dneh niso bile v stiku z uvoženimi parkljarji.

(4) Rusija je zahtevala pregled navedenih zahtev, da se odobri tranzit živega goveda za vzrejo in proizvodnjo po izvoru iz Unije čez ozemlje Litve, ki pa je bilo vneseno v regijo Kaliningrad, brez zahteve, da te živali predhodno minimalno obdobje bivajo v navedeni regiji.

(5) Ob upoštevanju ugodnega zdravstvenega stanja živali v Uniji je primerno, da se določi alternativna zahteva za certificiranje za tranzit takšnih živali iz Kaliningrada čez ozemlje Litve v druge dele ozemlja Rusije s cestnimi prevoznimi sredstvi. Vendar pa bi zaradi varovanja zdravstvenega stanja živali v Uniji bilo treba ta tranzit dovoliti samo, kadar je zagotovljeno ustrezno certificiranje, s katerim se potrdi, da so živali po vnosu v Kaliningrad bivale v objektih, kjer so bivale samo živali po izvoru iz Unije.

(6) Vzorec veterinarskega spričevala „BOV-X-TRANSIT-RU“ iz dela 2 Priloge I k Uredbi (EU) št. 206/2010 bi bilo zato treba ustrezno spremeniti.

(7) Uredbo (EU) št. 206/2010 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

V delu 2 Priloge I k Uredbi (EU) št. 206/2010 se vzorec veterinarskega spričevala BOV-X-TRANSIT-RU nadomesti z besedilom iz Priloge k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 7. decembra 2012 Za Komisijo Predsednik José Manuel BARROSO

(1) UL 139, 30.4.2004, str. 321.

(2) UL L 73, 20.3.2010, str. 1.